S-80/2011

Mál þetta, sem var þingfest og dómtekið 7. þessa mánaðar, er höfðað af lögreglustjóranum á Blönduósi með ákæru 11. júlí 2011 á hendur S-kk-þgf S-kk-þgf I-kk-þgf, fæddum 8. október 1983, til heimilis að Hjaltabakka, Blönduósi, ,,fyrir eftirfarandi brot gegn lögum um ávana og fíkniefni:

Með því að hafa fimmtudaginn 23. september 2010, um kl. 08:43, haft í vörslum sínum að Funafold 58 í Reykjavík, 38,12 grömm af maríhúana, en lögreglan fann efnin í skáp í þvottahúsi einbýlishússins við húsleit.

Með því að hafa fimmtudaginn 31. mars 2011, milli kl. 17:00 og 18:00, haft í vörslum sínum að Garðabyggð 14b á Blönduósi, 2,74 grömm af maríhúana í skáp í eldhúsi íbúðarinnar og malara, sem notaður er til mulnings á kannabisefnum, en efnunum og áhaldinu framvísaði ákærði til lögreglu áður en leit hófst í íbúðinni.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985, lög nr. 82/1998 og lög nr. 68/2001 og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess krafist að ákærða verði gert að sæta upptöku á framangreindum fíkniefnum og malaranum, sem lagt var hald á skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum.“

Með bréfi dómstólaráðs 5. september sl. var undirrituðum dómara falið að halda dómþing sem boðað hafði verið til þingfestingar málsins.

II

Ákærði sótti þing þegar málið var þingfest og játaði skýlaust háttsemi þá sem honum er í ákæru gefin að sök. Þá gerðu sækjandi og ákærði grein fyrir sjónarmiðum sínum varðandi ákvörðun viðurlaga. Með játningu ákærða, sem er í samræmi við önnur gögn málsins, telst sekt hans fyllilega sönnuð. Háttsemi hans er réttilega færð til refsiákvæða í ákæru.

Samkvæmt vottorði sakaskrár hefur ákærði nokkurn sakaferil vegna brota gegn lögum um ávana- og fíkniefni og umferðarlögum. Síðast sætti hann refsingu fyrir brot gegn fyrrnefndu lögunum 7. maí 2009 með viðurlagaákvörðun um greiðslu 90.000 króna sektar, en síðasti dómur á sakaferli ákærða var kveðinn upp 23. september 2010 og hann þá dæmdur í 30 daga fangelsi fyrir brot gegn umferðarlögum og sviptur ökurétti ævilangt. Brot ákærða samkvæmt 1. tl. ákæru komst upp sama dag, um klukkan 8:43, eftir því sem í ákæru segir. Verður að líta svo á að tiltaka beri refsingu ákærða hvað þann tölulið ákæru varðar samkvæmt 78. gr. laga nr. 19/1940 með áorðnum breytingum, en samkvæmt því ber að dæma hegningarauka er samsvari þeirri þynging hegningarinnar sem kynni að hafa orðið ef dæmt hefði verið um öll brotin í fyrra málinu. Að öðru leyti ber að fara að reglum 77. gr. sömu laga. Samkvæmt 3. mgr. hennar er heimilt að dæma sektir jafnframt fangelsi, ef dæmt er í einu lagi fyrir tvö eða fleiri brot, er annað eða sum varða fangelsi, en hin sektum. Að þessu gættu verður ákærði dæmdur til að greiða 190.000 krónur í sekt og komi fangelsi í 14 daga í stað hennar, verði hún ekki greidd innan fjögurra vikna frá birtingu þessa dóms að telja.

Með vísan til kröfugerðar ákæruvalds, gagna málsins og tilgreindra lagaákvæða í ákæru ber að gera upptæk fíkniefni og malara, svo sem í dómsorði greinir.

Sakarkostnaður er enginn samkvæmt yfirliti sækjanda.

Af hálfu ákæruvaldsins sótti málið B-kk-nf H-kk-nf fulltrúi lögreglustjórans á Blönduósi.

E-kk-nf S-kk-nf héraðsdómari kveður upp dóm þennan.

Dómsorð:

Ákærði, S-kk-nf S-kk-nf I-kk-nf, greiði 190.000 krónur í sekt innan fjögurra vikna frá birtingu þessa dóms að telja, en sæti ella fangelsi í 14 daga.

Upptæk eru 40,86 grömm af maríhúana og malari, sem haldlögð voru við rannsókn málsins.

E-kk-nf S-kk-nf

Dómurinn er kveðinn upp að dómfellda fjarstöddum og verður sendur sækjanda til birtingar þar sem ekki var boðað sérstaklega til dómþings til uppkvaðningarinnar.

Dómþingi slitið.

E-kk-nf S-kk-nf

Vottur:

V-kvk-nf T-kvk-nf